
Esperanto en la listo de nacia kultura heredajo de Pollando 
Speciala numero pri Esperanto de la anglalingva kroata scienca revuo INDECS 
^) KEL elpagis la grandan krediton por Vodnikova 
^) Bjelovar gastigos ILEI-festivalon en 2016 









Karaj legantoj 


Ĉe la fino de la jaro 2014 ĝojigis 
la fakto ke Ministerio pri kulturo de 
Respubliko Pollando metis Esperanton 
en la nacian liston de nemateria kultura 
heredaĵo. Per tio Esperanto povos nur 
gajni. Almenaŭ oni rekonu kaj donu 
prestiĝon al la lingvo en la propra 
naskolando! Ĉu eblus imagi ke iam 
Esperanto estos sur la listo de nemateria 
kultura heredaĵo de Kroatio? Anlcaŭ en 
Kroatio ĝi havas siajn parolantojn pli ol 
cent jarojn. 

Informa katolika agentejo IKA 
diskonigis pri la kunveno „Dialek- 
ta literaturo - modelo pri nacia lite- 
raturo“ kiun de la 8a ĝis la lla de 
oktobro 2014 organizis la esperantistino 
Marija Beloŝeviĉ kun la organizo 
Kroata Esperantista Unuiĝo. Prelegis 
la profesoroj Sanja Vuliĉ, Ivan Golub, 
Duro Vidmaroviĉ. E1 eksterlando al la 
temo kontribuis Jurica Csenar, Paola 
Giommoni, Edvige Ackermann kaj 
Elda Doerfler. 

Okaze de la jarfinaj ŝanĝoj du niaj 
junaj membroj spertis en Weisswasser 
en Germanio la internacian etoson en 
Junulara E-Semajno: Tihana Mikŝa kaj 
Filip Mikuliĉiĉ. Ili profitis el anonima 
subvencio por la kotizo kaj restado, 
samkiel la subvencion por veturkostoj, 
kiun ofertis niaj membroj Anto Mlinar, 
Davor Klobuĉar kaj Divo Pulitika. 

En la interretaj paĝoj de KEL 
(www.esperanto.hr) aperis lastatempe 
gravaj novaĵoj, dank’ al nia fervora 
informatikisto kaj vicprezidanto Davor 
Klobuĉar. La plenan kolekton de nia 
gazeto Tempo el 123 numeroj (1980 
- 2014) li metis al nia paĝaro kaj tiel 
disponigis la kolekton al ĉiuj. Tre 
diligenta laboro, ĉar li mem skanis 90% 
da tiu kolekto! Vidu ĉe http://www. 
esperanto.hr/tempo_kel.htm 

Sed post tio li iniciatis novan 
laboron: kun helpo de Spomenka 
Ŝtimec li traktis pri interreta publikigo 
de la Grandaj Vortaroj (kroata-esperanta 
kaj esperanta-kroata), kiujn verkis nia 
membrino Lucija Borĉiĉ kaj eldonis 
la firmao Sveuĉiliŝna knjizara de nia 
membro Damir Mikuliĉiĉ kaj KEL. 
Post ricevo de ĉiuj permesoj, la PDF- 
dokumentoj de ambaŭ vortaroj (rapide 
serĉeblaj) estas nun en nia retejo: http:// 
www.esperanto.hr/vortaroj .htm 

Dank’ al fervoro de Vjekoslav 
Morankiĉ el Esperanto-societo Rijeka, 
aperis en nia retejo pluraj novaj interesaj 


materialoj: Statuto de KEL el 1945 
sub la nomo „Statut Saveza esperantista 
Hrvatske“ (http://www.esperanto.hr/ 
heliko/kel_statut_l 945.pdf), kaj plena 
kolekto de la revuo Heliko (el Rijeka). 

Fine de la jaro 2014 Grafokom 
el Durdevac riĉigis esperantan esean 
arton per preso de la libro de D-ro 
Ivo Lapenna, konsistanta el liaj arti- 
koloj siatempe aperintaj en la revuo 
Horizonto. Iniciatinto de la eldono 
estas Birthe Lapenna kaj Fondaĵo 
Ivo Lapenna. La bela libro havis sian 
prezenton dum Zamenhof-tago en 
Zagrebo. 

Kroataj esperantistoj adiaŭis 
decembre de la jaro 2014 per du progra- 
moj honore al Zamenhof-tago, la 12an 
de decembro en Eŭropa domo kaj la 
15an en Kroatia ekonomia ĉambro. 

Zdravko Seleŝ publikigis honore 
al la poeto Fran Galoviĉ, okaze de la 
centa datreveno de lia morto, la esearon 
Galoviĉ kaj zadne stvari /Galoviĉ 
kaj la lastaj aferoj. Per Kaŝtanarbo 
de Fran Galoviĉ en traduko de Josip 
Velebit ni omaĝas al ambaŭ, la poeto 
kaj lia tradukinto. 

Frato de nia forpasinta membro 
Mira Matanoviĉ-Manner, Anto 
Matanoviĉ per tre bela maniero oma- 
ĝis al eminentaj esperantistoj, agintaj 
en Kroatio kaj Svislando, la fratino 
Mira kaj la bofrato (ŝia edzo) Mirko 
Mamuziĉ-Manner: por subteni la 
pli rapidan elpagon de kreditoj por 
nia ejo en la strato Vodnikova, Anto 
Matanoviĉ enpagis al KEL 40.000 
kn memore al siaj familianoj! Per 
tio nia kredito de 50.500 eŭroj ĉe 
Raiffeisenbank el la jaro 2003 komplete 
finiĝis kaj konsiderinde reduktiĝis la 
aliaj lastaj malgrandaj kreditoj. 

Post tiu belega novaĵo, kiu realiĝis 
dank’ al la valora subteno de niaj 
membroj, bonvolu vidi kuraĝigan infor- 
mon pri la stato de niaj aliaj kreditoj por 
Vodnikova 9. Estas mirinde vidi kiom 
fortan rezulton povas doni la kunlaboro 
de la membroj! 

Okaze de estingiĝo de Premio 
Cigno en Japanio (lciun adiaŭe en 
2015 gajnis landa Asocio de Slovakio) 
Kroata Esperanto-Ligo, la lastjara 
gajninto, partoprenis, laŭ la invito de la 
mecenato Etsuo Miyoshi, per nia cento 
da priesperantaj artikoloj el 2014. 

La diligenta eldonejo Grafokom el 
Durdevac publikigis en 2014 verkon 


de la rumana verkisto Ferenc Szemler 
sub la titolo La triĝiba monto, kiun 
esperantigis el la hungara Lenke Sasz. 

En Literatura konkurso Ivo Rotkviĉ 
kiun relanĉis Unuiĝo de zagrebaj espe- 
rantistoj 2014 en la branĉo Originala 
poezio la unuan premion gajnis Emilija 
Obradoviĉ per la poemo Sed kial, 
avinjo? La duan kaj trian premion 
gajnis Suso Moinhos el Hispanio. La 
unua premio por la originala prozo iris 
al Bulgario, al Georgi Mihalkov kaj 
la dua al Ewa Grochawska el Francio. 

Esperanto-Societo „Trixini u fin- 
muntigis en februaro 2015 porhandi- 
kapulan necesejon en Elementa lernejo 
de Speciala hospitalo por rekapabligo 
Krapinske Toplice, investante 25.000 
kn en la ejon. La solenaĵon en la 
lernejo okaze de transdono de la 
objekto al la direktoro Antun Zupanc 
ĉeestis vicestrino de la departemento 
Jasna Petek. La departemento mem 
kontribuis per aldonaj 3.000 kn por 
la adapta laboro. (Vidu la fotojn kaj 
detalojn ĉe http://www. esperanto.hr/ 
agado_trixini_toalet.htm). 

Mirelle Grosjean, prezidantino 
de Internacia Ligo de Esperanto- 
Instruistoj, kaj Radojica Petroviĉ, 
sekretario kaj estrarano pri konferencoj 
de ILEI, informis Kroatan Esperanto- 
Ligon ke ILEI-konferenco ne okazos en 
2016 en Kroatio, laŭ la invito de Unuiĝo 
de Prelegantoj de Esperanto, Unuiĝo 
de zagrebaj esperantistoj, Dokumenta 
Esperanto-Centro Durdevac kaj gastigo 
fare de Bjelovara Esperanto-Societo 
ĉar ĝi en 2016 gastos en Hungario. 
Anstataŭe Kroatio gastigos festivalon 
de kulturo kaj pedagogio de ILEI, sub 
la nomo ILEI-fest post la konferenco en 
Hungario, okazonta en Nyiregyhaza. 
A1 la aranĝo de ILEI en Kroatio en 
aŭgusto 2016, kun multaj koncertoj, 
poeziaj vesperoj, beletraj konkursoj kaj 
pedagogiaj forumoj, ni niajn membrojn 
jam nun elkore invitas. 

Judita Rey Hudeĉek gastis per 
priesperantaj temoj en la prestiĝa radio- 
elsendo Kafumante kun Sonja en 
programo de la zagreba Radio Sljeme 
kaj ĵurnalistino Sonja Ŝaruniĉ la 18an 
demarto2015jela 15ahorokaj 13min. 

Siniŝa Dvornik kaj Kikushima 
Kazuko - Krizantemo vizitis en marto 
en Banjaluka la malsanan bosnian 
kantistinon Jadranka Stojakoviĉ. 

Estraro de KEL (novembro 2014). Sidas de maldekstre: Judita Rey-Hudecek, Dalibor 
Ŝeatoviĉ, Spomenka Ŝtimec, Grozdana Grubisiĉ-Popoviĉ, Boris Di Costanzo. Staras de 
maldekstre: Faruk Islamoviĉ, Anto Mlinar, Davor Klobuĉar. 


Zeljka Bradiĉ gvidis aprile koreajn 
gastojn tra Zagrebo. 

D-rino Ilona Koutny gastis en 
la fako de la hungara lingvo en la 
zagreba Filozofia fakultato en marto 
kaj Esperanto-Societo Tibor Sekelj 
gastigis ŝian prelegon en la ejoj en 
Knez Mislav. Si ekskursis al Varazdin, 
en la Tago de la poezio la 21an de marto 
2015. (Vidu ĉe: http://www.esperanto. 
hr/agado_koutny_2015 .htm) 

Tute apartan suiy>rizon prezentis al 
ni juna kunlaborantino el Budapeŝto 
kaj estrarano de TEJO Poor Veronika: 
kiam KEL invitis ŝin al Kroatio, al 
Renkontiĝo de verkistoj, ŝi gastis 
ankaŭ ĉe Divo Pulitika, prezidanto 
de KEJA. Si profitis la zagreban 
restadon por kontakti siajn kolegojn 
sciencistojn en la redakcio de la kroata 
scienca anglalingva revuo INDECS, 
Interdisciplinary description of 
complex systems. Dank’ al tio, la 
ĉefredaktoro Josip Stepaniĉ proponis 
unu numeron de la revuo dediĉi al 
Esperanto. Kaj jen ĝi legebla ĉe http:// 
indecs.eu/index.php?s= 13_2&y=2015. 
La papera versio de la scienca revuo 
INDECS estos prezentata dum Univer- 
sala Kongreso de Esperanto en Lille. 
Kontribuantoj estas la plej prestiĝaj 
sciencistoj de la Esperanto-komunumo: 

H. Tonkin, D. Blanke, W. Blanke, 

I. Koutny, S. Fiedler, F. Gobbo, D. 
Charters, W. Jansen, S. Konishy, A. 
Wandel. Inter tiuj altrangaj mondaj 
sciencistoj-esperantistoj troviĝas ankaŭ 
juna kroata kontribuanto Kruno 
Puŝkar kun sia temo Esperanto (s)en 
perspektivo? Croatian Esperantists on 
the International Language Esperanto. 
Ministerio pri scienco, edukado kaj 
sporto financis tiun numeron de 
INDECS. Vidu ankaŭ ĉe niaj paĝoj: 
http ://www. esperanto.hr/ agado_indecs_ 
scienca.htm 

Eble tio estas la plej granda sukceso 


en la kampo de la scienco en Kroatio en 
la lastaj jaroj. 

Zagreba banko donis al KEL 
atestilon okaze de sia centa jubileo, 
kiam la banlco invitis arkivigi iun 
objekton... por la venontaj cent jaroj. 
Por la venontaj cent jaroj ni metis en 
la bankon la Esperanto-lemilon laŭ la 
Zagreba Metodo. 

La muzikistino Kaja Farszky 
kontribuis ĉi-jare al la zagreba muzika 
festivalo Biennale. 

En oktobro 2014 startis en Kroatio 
nova leĝo pri asocioj, kiu devigas ĉiujn 
asociojn adaptiĝi al ĝi. Pro tio, en la 
unua duonjaro niaj asocioj vole-nevole 
aktivis por adapti sian statuton al la nova 
leĝo. Tial multaj jarasembleoj okazis 
jam en la unuaj monatoj de la jaro 2015: 
Kroata Fervojista Esperanto-Asocio la 
lOan de marto 2015, Kroata Unuiĝo 
de Nevidantaj Asocioj - KUNE la 14an 
de marto 2015 kaj Esperanto-Societo 
Trixini Hraŝĉina la llan de aprilo 
2015 dum bjelovaraj esperantistoj sian 
jarkunvenon havis la 24an de majo. 
Prezidanto de Kroata Esperanto-Ligo 
Anto Mlinar partoprenis en kelkaj 
seminarioj por spertiĝi pri juraj kaj 
financaj aspektoj de la nova leĝo kaj 
dissendis helpinstmkciojn al ĉiuj 
asocioj membrantaj en KEL por helpi 
ĉe la deviga adapto de la statutoj. 

Sreĉko Raduloviĉ el Sisak, nekon- 
tenta pri la kvanto de tiel akirita scio, 
organizis seminarion pri tiu temo kun 
fakaj prelegantoj en Zagrebo la 27an 
de marto 2015. Li ne trovis kontentigan 
reeĥon inter membroj de KEL por tiu 
prelegaro. 

Junaj membroj enplektiĝis en 
eŭropan projekton pri Himnoj, kiun 
gvidas Flory Wietdoeckt por Eŭropa 
Esperanto-Unuiĝo. Aparte al la projekto 
per siaj fotoj kontribuis Lucija Biliĉiĉ. 
Pri la projekto ili prelegis en Esperanto- 
Societo Tibor Sekelj la 6an de majo 


2015. 

Mihaela Cik kontribuis la 15an de 
aprilo 2015 al prezento de libroj de sia 
instmisto Zdravko Seleŝ en la ejo de 
Asocio de kroataj verkistoj. 

Eŭropa festivalo de kantoj en 
Esperanto en la pola Vroclavo la 22- 
an de majo gajigis geknaban ensemblon 
Gajuletoj el Elementa lernejo Davorin 
Trstenjak en Zagrebo: La kantado 
ekzercita de Silvija Fostaĉ gajnis la 
duan premion. 

La 30an de majo Esperanto-Societo 
Trixini en Hraŝĉina organizis la 19an 
Meteoritan feston, ĉi-jare dediĉitan al 
la temo de holokaŭsto en Zagorje kaj 
prezentis la libron Savitaj el Zagrebo/ 
Spaŝeni iz Zagreba, de Paul Schreiner, 
la iama posedanto de la tegolfabriko en 
Bedekovĉina. E1 la verko legis la aktoro 
Kristijan Potoĉki. La temon prezentis 
la verkistino Jasminka Domaŝ. Judajn 
kantojn kantis Neven Mrzleĉki. La 
aŭtoro mem ĉeestis. 

Renkontiĝo de verkistoj okazos de 
la lla ĝis la 13a de septembro 2015 en 
Hraŝĉina kun la ĉefaj temoj por publiko 
sabaton la 12an de septembro. Informoj 
kaj fotoj pri la malnovaj verkistaj 
renkontiĝoj kaj iam poste ankaŭ pri la 
nova estas ĉe: http://www.esperanto.hr/ 
verkistoj.htm 

Esperanto-Societo Liberiga Stelo 
perdis pro forpaso du siajn tre valorajn 
membrojn Marija Franz kaj Saŝa 
Kocian. 

Spomenka Ŝtimec kontribuos en 
julio al la kongresa temo en Lille, okaze 
de la centa Universala kongreso de 
Esperanto per prelego al la ĉeftemo 
Lingvoj, artoj kaj valoroj en la 
dialogo inter kulturoj. 

La konatan kroatan infanlibron La 
trajno en la neĝo de Mato Lovrak 
eldonis Bjelovara Esperantista Societo 
kaj Unuiĝo de Zagrebaj Esperantistoj 
en traduko de Josip Pleadin. La 
titolpaĝon ilustris lernantino el Veliki 
Grdevac, Renata Duriĉiĉ. 

La dua eldono de Mirindaj 
aventuroj de metilernanto Hlapiĉ 
estis ekspoziciita en la maja Librofoiro 
en Teherano okaze de la represo de 
pliaj^OOO ekzempleroj de en la persa. 

Ĉi tiun numeron de Tempo financis 
Ministerio pri kulturo de Respubliko 
Kroatio. 

En aprilo Ministerio pri kulturo 
sendis al ni sian malkuraĝigan leteron 
kun informo, ke ĝi estonte ne plu povos 
financi nian agadon. Tamen, nia agado ne 
rajtas ĉesi. Tial ni invitas vin septembre 
al Hraŝĉina por Renkontiĝo de verkistoj 
kaj al Bjelovar, al la programoj de 
Esperantistoj de Bjelovar al sia urbo 
kaj oktobre al Opatija, kie okazos Alp- 
Adria konferenco. 

Bonan legadon! 

S. Ŝtimec, D. Klobuĉar 

Esperanto en la listo de nemateria kultura heredaĵo 

de Pollando 


Ekde lastaj semajnoj de 2014 Esperanto estas 
en la listo de pollanda nemateria kultura heredaĵo. 
La oficialigo okazis per subskribo de la dokumento 
fare de la ministrino pri kulturo de Respubliko 
Pollando prof. dr. hab. Malgorzata Omilanowska 
la 31an de oktobro 2014. Por la oficialigo grave 
meritis pola grupo de la intemacia organizo Eŭropo- 
Esperanto-Demokratio kaj ties membro Kazimir 
Krzyzak. La oficialigo ne povus okazi sen subteno 
de la pola senatano Edmund Wittbrodt, kiu 
subtenas Esperanton kaj pretas fari pli multe por 
ĝia prestiĝo. Senatano Wittrodt estas gvidanto de 
la parlamenta gmpo en la pola Senato apoganta 
Esperanton. Por ke Esperanto enim nacian liston de 
nemateriaj heredaĵoj necesis kunlaboro de multaj 


individuoj kaj polaj institucioj, kiuj kolektis 1600 
subskribojn por la peticio. 

Varsovio estis la plej grava hejmo de Zamenhof, 
la loko, kie aperis la unua lemolibro de Esperanto 
en 1887. Varsovio estas la hejmo de Esperanto. 

Per enskribo en la liston de pola nemateria 
kultura heredaĵo estas konfirmitaj la radikoj de 
Esperanto. Per tiu konfirmo Esperanto ne perdis sian 
universalecon. Kaj espereble iun tagon tio helpos al 
iaspeca oficialigo de Esperanto en Eŭropa Unio, 
kies membro Pollando estas... 

Kroata Esperanto-Ligo gratulis kaj dankis al 
Ministerio pri kulturo de Respubliko Pollando 
per letero al Pola ambasadejo en Zagrebo por tia 
prestiĝigo de Esperanto. 

S. Ŝtimec 



De maldekstre: 

- senatano prof. dr hab. Edmund 
Wittbrodt 

- ministro de kulturo kaj nacia 
heredaĵo Malgorzata Omilanowska 

- ano de Pola Societo EDE 
Kazimir Krzyzak 


Konsideroj de prezidantino de Respubliko Kroatio 

Kolinda Grabar-Kitarovic pri lingvaj demandoj de EU 


Ekde januaro 2015 Kroatio havas novan ŝtatestron, prezidantinon Kolinda Grabar^Kitaroviĉ. 

De niaj slovakaj kolegoj ni ricevis ŝian leteron el novembro 2007 al Duŝan Ĉaploviĉ, slovaka 
vic-ĉefministro kaj ministro pri eksterlandaj aferoj. En la letero videblas ŝiaj starpunktoj pri la eŭropa 
lingvopolitiko. Tiutempe s-rino Grabar-Kitaroviĉ estis kroata ministrino pri eksteraj aferoj, kaj Kroatio 
ankoraŭ ne estis EU-membro. Elangligis Davor Klobuĉar. 


Respubliko Kroatio 

Ministerio pri eksteraj aferoj kaj eŭropa integriĝo 
La ministrino 

Kara s-ro vic-ĉefministro, 

Dankon pro via letero en kiu vi informas min pri la iniciato de Slovakio kaj de aliaj ŝtatoj de Viŝegrad-grupo 
rilate al kreado de plene ellaborita eŭrop-unia lingva politiko. Mi povas al vi garantii, ke la iniciato ricevos nian 
respektoplenan atenton kaj konsideron. 

Sendube, konservado kaj elstarigo de la kultura diverseco, inkluzive la lingvan diversecon kaj lingvolernadon 
en Eŭropo estas unu el la ĉefaj ŝtonoj kiuj subtenas la eŭropan projekton, farante la multlingvecon speciala trajto 
de EU kaj baza komponento de la eŭropa kulturo. 

Kiel esprimo de tiu ĉi diverseco, lingvoj havas fundamentan signifon por la eŭropanoj kiuj volas kune labori, 
kaj antaŭenigo de la multlingveco povas esti grava elemento de la kultura, ekonomia kaj socia integriĝo de EU. 
Ĝi kondukas al pli bona interkompreniĝo, plifortigas toleremon inter la popoloj kaj ankaŭ kontribuas al konkurenc- 
povo de la eŭropa ekonomio. Ĝi ankaŭ konsistigas gravan ligon inter EU kaj aliaj nacioj de la mondo. 

El la vidpunkto de la kreskanta lingva heterogeneco de la EU-membroŝtatoj, kio faras tenadon de la 
multlingveco komplika, estas kompreneble, ke bezono pri unu plene ellaborita lingva politiko estas eĉ pli grava. 

Mi konsentas kun vi, ke kreado de tia politiko forigus ĉiujn dubojn rilate al pozicio de naciaj lingvoj en komparo 
kun iuj pli larĝe parolataj lingvoj. 

Kiel ŝtato-kandidato estanta en procedo de traktado pri EU-membreco, Kroatio sekvas la evoluon de tiusencaj 
diskutoj en EU. Post akcepto en EU, uzo de la kroata lingvo kiel unu el la oficialaj lingvoj en la EU-institucioj 
pliriĉigos kulturan diversecon de EU kaj kondukos al konservo de nacia identeco de EU-membroŝtatoj, en la 
spirito de unueco en diverseco gvidante al pli granda solidareco kaj interkompreno. 

Konklude, Kroatio bonvenigas ĉiun agadon celantan ellaboron de la tutkompleksa lingva politiko kaj 
garantiantan socio-lingvistikan spacon por ĉiuj eŭropaj lingvoj, kaj ĝi estas preta kontribui al diskutoj pri tiu temo. 

Mi samopinias kun vi, ke la diskutoj devus komence okazi je la fakula nivelo, tiom pli, ke tio ĉi estas afero tikla 
kaj kompleksa, kiu devus esti trastudita plene kaj analizita el ĉiuj vidpunktoj. 

Via sincere, 

Kolinda Grabar-Kitaroviĉ 

Donaco por KEL memore al Mirjana Matanoviĉ Manner 
kaj Mirko Mamuziĉ-Manner 


Anto Matanovic, frato de nia forpasinta membro 
Mirjana Matanoviĉ-Manner (1925-2010) havis noblan 
ideon por honori la memoron pri sia fratino Mirjana 
- Mira kaj ŝia edzo Mirko Mamuziĉ-Manner (1927- 
1998). Post multaj jaroj da poresperanta agado en Kroatio 
ili ambaŭ agadis en Svislando, kie Mirko ricevis gravan 
inĝenieran postenon. Lia edzino forlasis sian laboron 
de lerneja pedagogo kaj sekvis la edzon al Svislando. 
Preskaŭ neniu Universala Kongreso de Esperanto en la 
lastaj jardekoj de la 20a jarcento pasis sen ilia partopreno. 

Mirko mortis antaŭ ol realigi sian ideon pri reveno 
al Kroatio kaj al Zagrebo revenis Mira sola. Post lia 
morto ŝi ekaktivis en Esperanto-Societo Bude Borjan, 
kie ŝia edzo iam instruis al ŝi Esperanton. 

En 2015 la frato de Mira (kaj amiko de Esperanto) 
Anto Matanoviĉ, kiun Mira partoprenigis en Universala 
Kongreso de Esperanto en Florenco (2006), kontaktis 
Kroatan Esperanto-Ligon kaj proponis financan kontri- 
buon al KEL por fari daŭran memoron pri la geedzoj 
Mamuziĉ-Manner. Lia propono estis tre malavara: per 
40.000 kn li kontribuis al la repago de kreditoj por nia ejo 
en Vodnikova 9. 


DAROVNICA / DONACILO 


HRVATSKOM SAVEZU ZA ESPERANTO / al KROATA ESPERANTO-LIGO 

u pomoi pn kupnjl prostora u Vodmkovoj 9 / herpo por aieto de la ejo en Vodfllkova 9 

40.000 kn (€ 5 . 200 ) 

u spomen na braĉne drugove, vjerne esperantiste, aktivne ĉlanove u Hrvatskoj i Ŝvicarskoj 
honore al geedzoj, fidelaj esperantistoj agintaj en Kroatio kaj Svislando 


prof MlRJANA MaTANOVIC-MaNNER (1925.-2010.) 
OPL. ING. MlRKO MaMUZIC-MANNER (1927 -1998 ) 


Zaosb, 2. 2 2015. 'ŭcmo. Ji2**»o*-«o20i5 
DWK*MEU / DonaCanto: ANTO MATANOVlĈ 



Anto Matanoviĉ proponis ke en la sidejo de KEL 
surmure pendu ilia foto. La memoraĵon pri Mira kaj 
Mirko kreis en la formo de „Donacilo“ Ivan Spoljarec - 
Stef kaj ĝi beligas nian ejon en Knez Mislav. 

S. Ŝtimec 


Bona ideo el la jaro 2014 


Zagreba banko festis en 2014 la centan jubileon ekde 
la fondiĝo. Okaze de la datreveno la Banko organizis 
tempan trezoron kaj invitis civitanojn kontribui al la ĝi. 
Post cent jaroj posedanto de la dokumento pri arkivigo 
en la trezoron povos rericevi sian objekton el 2014. 

Kroata Esperanto-Ligo partoprenis en tiu evento 
kaj transdonis por arkivigo en la tempan trezoron en 
Zagrebo unu lemolibron de Esperanto! La numero de 
nia objekto gardata en la trezoro estas 10236. En januaro 
2015 ni ricevis de Zagreba banko konfirmilon pri tio ke 
ni arkivigis iun objekton en tempan trezoron. 

Mihaela Cik nome de Studenta Esperanto-Klubo 
same arkivigis Esperanto-lernolibron. 

Kiu iros serĉi nian lernolibron en la jaro 2114 en la 
tempa trezoro de Zagreba banko, bonvolu kunporti la 
identigan numeron de nia objekto, kiun Zagreba banko 
planas gardi dum venontaj cent jaroj! 

S. Ŝtimec 


CERTIFIKAT 

O POHRANl PREDMETA U VREMENSKI TREZOR KAGREBACEE BANKE 


Fortvrduĵfi irtUjc 

ITITVATĤK I SAVRft 7:A PftPEBANTO 
POSLOVNI 9UBJEKT 

on*53992829935 

pduiKF u (ucinK i 



Eŭropaj himnoj kaj junulara premio de EU Karolo la Granda, 


Dum la Eŭropa Esperanto-Kongreso en Rijeka en 
2014 la partoprenantoj havis la okazon konatiĝi kun 
la projekto Himnoj de Eŭropa Esperanto-Unio, kiun 
iniciatis kaj prizorgis Flory Witdoeckt. Flory havis 
ideon prezenti en unu filmo komencajn strofojn de ĉiuj 
28 himnoj de la landoj de EU kaj montri al ni Ostendan 
koruson en kiu ŝi kantas dum kantado de eŭropa himno 
en Esperanto. Dum oni aŭskultas la taktojn de la unuopaj 
eŭropaj himnoj, oni povas spekti elektitajn vidindaĵojn el 
la koncema lando. 

Spomenka Stimec iniciatis ke gejunuloj el Studenta 
Esperanto-Klubo kontribuu per siaj fotoj al prezento de 
Kroatio en la filmo. Lucija Biliĉiĉ kontribuis plurajn 
siajn fotojn pri Zagrebo. Ankaŭ Ivan Ŝpoljarec kaj 
Davor Klobuĉar kontribuis fotojn pri Kroatio kaj 
Zlatko Tiŝljar fotojn pri Slovenio. 


Kiam ni informiĝis ke Eŭopa Unio invitas gejunulojn 
anonci siajn junularajn projektojn por Junulara Premio 
Karolo la Granda 2015, Mihaela Cik, prezidantino 
de Studenta Esperanto-Klubo, anoncis sian projekton 
pri unu komuna kaj 28 diversaj himnoj - unueco en 
diverseco. La unua premio estis 5000 eŭroj. 

Plaĉis al ĵurianoj la projekto de Mihaela kaj ĝi 
ricevis 119 poentojn. Sed iu alia projekto estis je unu 
poento pli forta: la projekto kiu gajnis 120 poentojn 
povis gajni 5000 eŭroj. 

Mankis al ni unu poento. Sed estis ekscite partopreni. 

Ĉu la gejunuloj konkuros en 2016 per iu alia projekto 
por la junulara premio Karolo la Granda? 

S. Ŝ. 

Prof. dr llona Koutny en Zagrebo 


V 


Inter la 18-a kaj 22-a de marto 2015 Kroation vizitis 
Prof. dr Ilona Koutny, membro de la Akademio de 
Esperanto. Si gastis en la simpozio organizita kadre de 
Finn-Ugra Instituto de la Filozofia fakultato de Zagrebo. 
Parton de sia restado en Kroatio ŝi dediĉis al la kroataj 
esperantistoj. 

Marde, la 18-an de marto, Prof. Koutny faris 
la prelegon kadre de kluba vespero kiel gasto de la 
Esperanto-societo Tibor Sekelj. La titolo de la prelego 
estis “Esperantlingva bildo de la mondo”. Koutny, kiu 
estas ankaŭ gvidanto de la Interlingvistikaj Studoj kaj 
gvidanto de la Finn-Ugra Katedro de Universitato Adam 
Mickiewicz en Poznaii, Pollando, en sia prelego traktis 
diversajn problemojn, kiel ekzemple - cu Esperanto 
entute prezentas iun propran bildon de la mondo aŭ nur 
spegulas aliajn (ekz . en kiu koloro kaj formo ni vidas la 
sunon); se jes, kian, kaj ĉu ni pensas en tiuj specialaj 
kategorioj, kiam ni uzas Esperanton? 

Pro la interesa temo, la publiko sufiĉe bone 
“kunlaboris” kun la prelegantino per komentoj, aŭ 
starigante demandojn al kiuj Prof. Koutny tuj donis 
klarigajn respondojn. 

Sabate, la 21-an de marto, du esperantistoj 



Sur la foto de Dalibor Ŝeatoviĉ D-rino Ilona Koutny kun Spomenka 
Ŝtimec kaj Neven Kovaĉiĉ en Varazdin en la Tago de poezio la 21 an 
de marto 2015 


akompanis nian gastinon al la ekskurso al Varazdin, 
kie ŝi vizitis urbajn vidindaĵojn kaj renkontiĝis kun la 
verkistino Spomenka Ŝtimec. Ni dankas al prof. dr 
Ilona Koutny pro ŝia vizito al la kroataj esperantistoj. 
Pli multe pri ŝia prelego oni povas trovi per la jena ligo 
http://www.amu.edu.pl/-interl/ . 

Dalibor Seatoviĉ 


Renovigo de la ejoj por infanoj kun handikapoj en KrapinskeToplice 


Esperanto-Societo Trixini el 
Hraŝĉina finis en februaro 2015 la 
laboron pri rekonstruo de necesejo 
en Elementa lemejo ĉe Speciala 
hospitalo por rekapabligo en 
Krapinske Toplice. La Esperanto- 
Societo investis 25.000 kn por tiu 
laboro. La rekomendon al kiu loko 
kaj al kiuj handikapitaj infanoj im 
la subvencio de Esperanto-Societo 
Trixini donis la Departemento 
Krapinsko-zagorska. La subvencio 
konsistis el pago por renovigo de necesejo. La 
departemento aldonis proprajn 3.000 kn por la rekonstmaj 


Antonija Joziĉiĉ en la Nokto de la 
l muzeo2015 . 


Turisma asocio de la urbo Hrvatska Kostajnica, 
Mezlemejo Ivan Trnski kaj Urba biblioteko Milivoj 
Cvetniĉ el Hrvatska Kostajnica kaj Turisma asocio 
Sisaĉko-moslavaĉka inspiriĝis per la laboro de Kroata 
Esperanto-Ligo por Lerneja muzeo en Zagrebo pri la 
unua traduko de la kroata verko ĉinen, realigita per la 
esperantlingva traduko de la romano Konfeso fanta de 
Antonija Joziĉiĉ. 

Instmistoj kaj lemantoj de la lernejo preparis por 
la Nokto de la muzeo la 30an de januaro programon 
pri Antonija Joziĉiĉ, esperantistino el Hrvatska 
Kostajnica, kiu en 1913 publikigis proprakoste sian 
tradukon de la verko Konfeso de la verkistino Milka 
Pogaĉiĉ en Esperanto. Sia esperantlipgva traduko estis 
poste uzita por ĉinigo de la verko en Sanhajo en 1931. 
E1 tiu libro kreiĝis la unua kontakto de la kroata literaturo 
kun ĉinaj legantoj. 

Komuna programo de instmistoj kaj lernantoj honore 
al Antonija Joziĉiĉ estis la dua engaĝiĝo de instmistoj 
en la Nokto de la muzeo en Hrvatska Kostajnica post 
2014. S.S. 


laboroj. La laborojn faris la konstmfirmao Oro-dom el 

Oroslavlje. 

Vicestrino de Departemento Krapinsko-zagorska 
Jasna Petek kaj direktoro de la lernejo Antun Zupanc 
kontentas pri la laboroj faritaj. 

S.Ŝ. 


Vicestrino de la Departemento 
Krapinsko-zagorska Jasna Petek (dekstre) 
kun la direktoro de la lernejo Antun Zupanc kaj Spomenka Ŝtimec 



Esperantista klubo Posavje kaj Slovenia 
Esperanto-Ligo invitas al IAER - Intemacia amika 
esperantista renkontiĝo kiu okazos en Brezice, la 
25-an de julio 2015. La programo omaĝos al la apero 
de la unua lemolibro de Esperanto, kiu aperis en 
julio 1887 en Varsovio. Eblos tranokti en la Hostelo 
de Junulara Centro Brezice kaj la sekvan tagon, 
dimanĉon, la 26-an de julio 2015, viziti turismajn 
lokojn, proksime al la urbo Brezice. Oni povas aliĝi 
ĝis la 30-a de junio 2015. Por pliaj informoj bonvolu 
skribi al Anton Miheliĉ al antonmhl@gmail.com. 

Tihana Mikŝa 

AKTUALAĴOJ PRI ESPERANTO-ASOCIOJ EN KROATIO 


Se vi ne adaptos statuton de via Esperanto-asocio al 
la nova Leĝo pri asocioj, via asocio ekde oktobro 2015 
ne plu funkcios 

La redaktorino petis min skribi ĉi-numere artikolon 
pri gravaj aktulajaĵoj en la Esperanto-movado en Kroatio 
el la vidpunkto de la prezidanto de Kroata Esperanto-Li- 
g°- 

La plej grava aktualaĵo en Kroatio por ni esperantistoj 
estas la plej nova leĝo pri asocioj. Tiu leĝo reguligas la 
agadon de ĉiuj asocioj en nia lando. A1 tiu nova leĝo de- 
vas submetiĝi kaj Kroata Esperanto-Ligo kiel tegmenta 
organizo, kaj ĉiuj niaj unuiĝoj, kluboj, asocioj-membroj 
de KEL. 

La nova Leĝo pri asocioj preskribis ke ĉiuj organizaĵoj 
en Respubliko Kroatio registritaj kiel unuiĝoj (asocioj) 
devas akordigi siajn bazajn aktojn (statutojn) kun la nova 
Leĝo pri asocioj plej malfrue ĝis la 30a de septembro 
2015. Sed ne ŝanĝiĝis nur tiu leĝo. Eĉ pli gravaj ŝanĝoj 
okazis en la sfero de financa reguligo de niaj unuiĝoj. Pri 
ĉio ĉi-tio ni devas zorgi en nia plua funkciado. 

Dua afero estas financado: kiel kaj kie trovi la nece- 
san monon por nia agado? Cu nia membraro entute kons- 
cias kiel malfacile estas certigi eĉ minimumajn financajn 
rimedojn? Tio estas des pli malfacila nun, kiam tuta nia 
socio baraktas kun financado de bazaj sociaj aktivecoj. 
Tiusence mi tuj konstatu ke ni en nia tuta Esperanto- 
movado en Kroatio havas neniun personon kiu profesie 
laboru por Esperanto. La fakto ke ni havis profesian sek- 
retariinon eblis, ĉar tiu profesia sekretario kapablis mem 
trovi monon por financi postenon. Profesia sekretario 
zorgis preskaŭ pri ĉio ligita kun Esperanto nialande. Ekde 
kiam tiuj rimedoj por la posteno elĉerpiĝis kaj la sekre- 
tariino Spomenka Ŝtimec pensiiĝis, ni lamas organize 
kaj finance. Tio signifas ke ni ĉiuj volontule laboras por 
nia movado - kiom kiu deziras kaj volas! Tiel estas en 
plej multaj mondaj Esperanto-asocioj. 

E1 tio sekvas multaj problemoj pri kiuj nova Estraro 
(elektita antaŭ unu jaro) dum ĝiaj kunsidoj multe diskutas 
serĉante la solvojn, sed la rezultoj estas ankoraŭ nesufiĉe 
kontentigaj. Tamen ni klopodas plenumi almenaŭ mini- 
mumon de necesaj taskoj kiuj staras antaŭ ni kiel Estraro 
por ke nia Landa Asocio funkciu. Tiusence ni certigis ke 


Deĵorantino en nia oficejo 


la oficejo en nia sidejo Knez Mislav 11 havu deĵoranton 
du foje semajne, ke la librotenisto kaj kasisto faru siajn 
laborojn kontentige, ke nia havaĵo en Vodnikova donu 
pozitivajn financajn rezultojn por kovri siajn elspezojn 
kaj elspezojn de siaj lastaj kreditoj kaj ankoraŭ iom da 
mono el Vodnikova restu por kovri parton de elspezoj en 
nia sidejo en Knez Mislav. Mi konkludu: „la kapo estas 
ankoraŭ super la akvo“! Gravan laboron daŭre faras la 
sekretariino de KEL, nun kiel volontulo de KEL. 

La preparo de la novaj statutoj forprenas multan en- 
ergion al ĉiuj Esperanto-asocioj en nia lando. La novel- 
ektita estraro finpreparis tiujn dokumentojn kaj la prezi- 
danto dissendis konsilojn - instrukciojn al ĉiuj membroj, 
kiel plej facile adaptiĝi al la nova leĝo. Mi mem parto- 
prenis en la jarkunveno de kelkaj niaj membroj-asocioj 
dum 2015. 

Ni havis la jarkunvenon de Kroata Esperanto-Ligo la 
23an de majo. Per ĝiaj decidoj ni oficialigis nian novan 
Statuton kaj plilongigis la oficialan ekziston de la asocio. 
Ĉiuj aliaj societoj havas tempon oficialigi siajn novajn 
statutojn en siaj komunumoj ĝis la 30a de septembro 
2015. Post tiu dato la asocioj laŭ la malnovaj statutoj ne 
plu povos funkcii. Se vi daŭre volas funkcii kiel Espe- 
ranto-Asocio, bonvolu konsideri tiun daton. 

Nun ni devas zorgi pri niaj statutoj. Plua afero trak- 
tenda estas agado de nialandaj esperantistoj por stabiligi 
nian organizitan movadon (spite al kelkaj nekontentuloj 
kiuj siatempe provis nian ŝipon direktigi sabloborden). 
Pri tiuj miskomprenoj en nia komunumo (kiun ni karese 
nomas „rondo familia“) mi nun ne skribos, ĉar postulus 
multan spacon por ĉion klarigi al vi, karaj legantoj. 

Mi nur konstatos ke nia Landa Asocio KEL pasin- 
tjare ricevis novan Estraron kiu entreprenis necesajn 
paŝojn adaptiĝi al novaj cirkonstancoj. Nia daŭra temo 
estas - financado de KEL. 

Mi povus starigi la demandon al ĉiuj kiuj legas nian 
gazeton: kio estas por vi Kroata Esperanto-Ligo? Ĉu 
ĝin konsistigas nur la Estraro aŭ ĝin konsistigas la tuta 
organizita membraro (esperantistaj organizaĵoj kaj in- 
dividuaj membroj)?! Volonte mi pri tiu temo artikolos 
sekvontnumere . 

Anto Mlinar 


Opatija invitas al Alp-Adria 


iMil L3l3tT<MX3i¥«] K 


Tihana Mikŝa 

(1982) volontulos 
dum venontaj 

monatoj deĵorante 
en niaj ejoj en Knez 
Mislav 11 marde 
de la 11 a ĝis la 13a 
horo kaj mekrede 
de la 15a ĝis la 
17a. Ŝi diplomiĝis 
pri sociologio kaj la ĉeĥa lingvo. Profesie ŝi laboras 
en la zagreba librovendejo - antikvaĵejo Jesenski i 
Turk. Tihana lemis Esperanton laŭ la iniciato de 
Neven Kovaĉiĉ v kaj lingve perfektiĝis kiel helpanto 
de Spomenka Stimec en la oficejo de KEL. Ĉu vi 
havas iun demandon pri Esperanto? Tihana estas je via 
dispono. 



Esperanto Societo el 
Rijeka kun sia partnero 
Triesta Esperanto- 
Asocio el Triesto 
invitas de la 9a ĝis la 
lla de oktobro 2015 al 
Opatija por la 18a Alp- 
Adria Konferenco. 

Opatija estas dum 170 jaroj la gvida turisma urbo 
de Adriatiko. Vi trovos aliĝilon kun detaloj pri la 
programo en tiu ĉi numero de Tempo. Demandojn 
bonvolu adresi al la organizanto en Rijeka: 
esperanto.rijeka@ri.htnet.hr . 



Boris Di Costanzo 


tempo 124- 1/2015 


7 







Novaĵoj el Bjelovar 


Kvankam Bjelovara Esperantista Societo ne havas 
propran ejon, la anoj diligente laboras kaj preparas 
kelkajn projektojn. Estraranoj regule kunsidas en la 
dolĉaĵejo Zagorje, kie estas, mi dirus, nia „tagĉambro“. 

Jam planita estas la tradicia manifestacio Espe- 
rantistoj de Bjelovar al sia urbo kiel parto de festado 
de Tago de la urbo Bjelovar. Ĉi-jare la evento okazos 
la 19-an kaj 20-an de septembro, kaj la partnera lando 
estos Ĉeĥio. La organizantoj preparos ekspozicion, 
libroprezentojn kaj la 3-an Deklamkonkurson, ankaŭ ĉi- 
foje kunlabore kun Unuiĝo de prelegantoj de Esperanto 
(UPE) el Zagrebo. Oni recitos originalan kaj tradukitan 
poezion en Esperanto. La konkurso okazos en tri 
aĝkategorioj: lernantoj de elementaj lernejoj, lemantoj 
de mezlernejoj kaj plenaĝaj esperantistoj. 

Ni invitas ĉiujn interesiĝantajn deklamantojn. Ili 
bonvolu kontakti Marija Jerkovic. 

Jam estas konate, ke Bjelovara Esperantista Societo 
kune kun tri aliaj kroatiaj Esperanto-societoj prezentis 
kandidatiĝon por organizado de ILEI-konferenco en 2016 
en Bjelovar. Same, estas konate ke la 49-a konferenco de 
ILEI en la jaro 2016, en la semajno post la 101-a UK en 
Nitra, Slovakio, okazos en Nyiregyhaza (Njireĝhaza), 
Hungario. 

Pro la kvalito de la bjelovara kandidatiĝo ILEI 
proponis al Kroatio organizi la unuan ILEI-festivalon 
de Esperantaj kulturo kaj pedagogio - ILEI-FEST kiu 
okazos en Bjelovar inter la 6-a kaj 13-a de aŭgusto 2016. 

Membroj de la Organiza komitato jam fariĝis 
Franjo Forjan, Zdenka Polaŝek, Nenad Margetiĉ, 
Mirjana Saks, Grozdana Grubiŝiĉ-Popoviĉ, Radenko 
Miloŝeviĉ, Marija Jerkoviĉ, Josip Pleadin, Zdravko 
Seleŝ, kaj kiel reprezentanto de ILEI Radojica Petroviĉ. 

Bjelovaraj esperantistoj, kiuj realigos la festivalon, 
havos vastan spektron de kulturaj, literaturaj, muzikaj, 
teatraj, filmaj, lingvaj, sportaj kaj aliaj programoj. 

Do, ni ĉiuj havos multajn taskojn kaj devoj, sed 
ni ankaŭ havas deziron kaj emon bonege fari tiun 
gravan intemacian manifestacion por kroata Esperanto- 


Kaja Farszky en la muzika 
festivalo Biennale Zaarebo 2015 


Ĉiun aprilon post 1961 Zagrebo transformiĝas 
al muzika centro de la tuta regiono. La tuta festivalo 
estas dediĉita al la modema muziko kaj ĝiaj „klasikuloj“, 
samkiel al la nova generacio de komponistoj. Juna kroata 
muzikistino (kaj estrarano de KEL) Kaja Farszky ĉi- 
jare muzikis en la Biennale de la 18a ĝis la 25a de aprilo 
2015 kune kun la pintkvalitaj profesiaj muzikistoj de 
Eŭropo. Sur la foto de Zvonimir Ferina, Kaja Farszky, 
muzikanta je perkutinstmmentoj en la muzika verko La 
nevidebla tempo, kiun komponis Ana Horvat. 

K. Farszky 



movado, por nia urbo, 
departemento, regiono 
kaj lando. 

Ĉi-jara, la 4-a 
jarkunveno de DEB 
okazos dimanĉe,la 24- 
an de majo je la 10:00h 
en la restoracio Ŝenoa. 

Bjelovara 
Esperantista Societo 
kaj Unuiĝo de 
zagrebaj esperantistoj 
kuneldonis la libron 
La trajno en la neĝo, 
de la infanverkisto 
Mato Lovrak. La 
verkon esperantigis 
Josip Pleadin kaj 
la libron ilustris 
per siaj desegnaĵoj 
lernantoj de la elementa lemejo Mato Lovrak el Veliki 
Grdevac. Ni dankas al la lemejestrino Ivana Pavleĉiĉ, la 
mentorinoj Anita Reis kaj Marija Ĉiĉak pro kunlaboro 
kaj ilia engaĝiĝo. 

Ĉi tiun projekton finance helpis realigi la 
Departemento Bjelovar-Bilogora, la Komunumo Veliki 
Grdevac kaj Unuiĝo de zagrebaj esperantistoj. Ni 
dankas al ĉiuj. 

Se estos bela vetero, la oficiala libroprezento 
okazos la 27-an de majo, je la 10:00h, lciel parto de la 
manifestacio La tagoj de Lovrak en Lovrak-centro, 
Veliki Grdevac, kie troviĝas la malnova muelejo (el la 
libro La kamaradaro de Petro Nodeto kaj la vagonaro 
(samspeca kiel en la libro La trajno en la neĝo). 

Se pluvos, ni rekontiĝos en la lemejo. 

Vi povas legi pri nia agado en nia retadreso: www. 
ipernity. c om/home/250888 

Grozdana Grubiŝiĉ-Popovic 


Omaĝe al la verkisto Joza Horvat 


La kroata verkisto Joza Horvat, kiun kunlaborantoj 
de Kroata Esperanto-Ligo Probal Dashgupta kaj Hu 
Zhuo tradukis kaj publikigis en la bengala en Kolkato 
kaj en la ĉina en Wuchan, ricevis omaĝtabulon sur la 
fasado de sia domo en la strato Medveŝĉak en Zagrebo. 

“En tiu ĉi domo vivis kaj verkis la kroata verkisto 
kaj marvojaĝanto Joza Horvat, naskita en Kotoriba en 
1915. Mortis en Zagrebo en 2012.” 

S.Ŝ. 


Fotis Kikushima Kazuko-Krizantemo 




8 


tempo 124 - 1/2015 
















ELPAGITA LA PLEJ GRANDA KREDITO POR VODNIKOVA 9 


LA LOĜEJO EN VODNIKOVA 9 
EN ZAGREBO ESTAS LA NIA 


Dank’ al la du lastaj tre grandaj donacioj al 
Kroata Esperanto-Ligo por niaj ejoj en Vodnikova 
9 (de Blanka Pavloviĉ-Devĉiĉ kun 37.000 kunaoj 
kaj Anto Matanoviĉ kun 40.000 kunaoj), Kroata 
Esperanto-Ligo sukcesis elpagi kompletan ŝuldon 
de la plej granda kredito por nia estonta sidejo en 
Vodnikova 9. La unua kaj la plej granda kredito 
estis la kredito de 50.500 eŭroj ricevita en la jaro 
2003 de Raiffeisen-banko en Zagrebo. La monata 
partopago por KEL estis tiam tre alta kaj ni estis 
en malfacila financa situacio. Post du jaroj en 2005 
nia membro Nedeljko Korasiĉ donis al KEL novan 
krediton de 40.000 eŭroj sub pli favoraj kondiĉoj ol 
estis la bankaj. Interezo estis 2 procentojn malpli 
granda ol la banka kaj la tempo de repagado estis en 
la nova kredito pli longa. Per la ricevitaj 40.000 eŭroj 
tuj estis repagita la kredito al la banko Raiffeisen. 
Gravis por KEL ke ĉe la komenco de la uzo de la 
anstataŭiga kredito ni ricevis unu jaron da prokrasto 
antaŭ ol ekrepagi la kapitalon. Ankaŭ la duan 
fojon ni kontraktis novan prokraston de repago de 
la kredito je 18 monatoj, kiam KEL estis devigita 
investi monon por enkonduko de centra hejtado en 
nia nova ejo (Davor Klobuĉar pruntis 4.600 eŭrojn 
por enkonduko de la nova centra hejtado kaj tiu 
kredito tuj estis repagita dum la granda kredito en 
la tempo de repagado de hejtiloj iom paŭzis). Vere 
Nedeljko Korasiĉ per dono de kredito al sia landa 
asocio multon helpis por trankvile ĝisatendi repagon 
de aliaj ekstermovadaj kreditoj por Vodnikova. 
Ni devas danki al ĉiuj esperantistoj kiuj sindone 
konstante donacadis helpon por repagi la kreditojn. 
Niaj membroj kaj subtenantoj per pli ol 750 enpagoj 
kolektis entute la sumonde 45.621,79 eŭroj por helpi 
aĉeti niajn ejojn en Vodnikova. Nun restis ankoraŭ 
du kreditoj repagendaj. Feliĉe KEL ne plu ŝuldas 
al kruelaj bankaj institucioj. Temas nun pri kreditoj 
de esperantaj organizoj: KEL ŝuldas al Esperanto- 
societo Trixini el Hraŝĉina krediton de 13.747,92 
eŭroj kaj al Esperanto Societo Rijeka krediton de 
2.934 eŭroj. Fakte nia loĝejo en Vodnikovajam estas 
la nia, ĉar se ekaperos malfacilaĵoj en la estontaj 
repagoj de la kreditoj al la esperantaj organizoj, ni 
tiajn problemojn inter ni povos solvadi pli facile kaj 
sendanĝere. Por kompreni la gvidadon de la laboroj 
ligitaj al Vodnikova ni devas akcenti ke Vodnikova 
repagis sin mem per sia gajno de mono de loĝantoj 
kiuj loĝis tie. KEL praktike nun vivas de Vodnikova 
ĉar enspezoj de Vodnikova estas ĉ. 3.600 kunaoj 
monate kaj el tio restas certa sumo post monata 
kreditelpago, se sekretariino de KEL, Spomenka 
Ŝtimec, sukcesas trovi konvenajn loĝantojn por 
ĉiuj niaj ejoj. 

Grandan dankon al ĉiuj donacintoj, al 
Nedeljko Korasiĉ kiel granda kreditanto, kaj al ĉiuj 
kiuj multe laboris por ordigi la aferojn pri aĉeto, 


repago kaj konstanta mastrumado pri Vodnikova. Ni 
menciu almenaŭ la plej gravajn administrantojn de 
la kredito: Spomenka Stimec, Ljerka Stilinoviĉ, 
Jadranka Farszky, Ruza Tiŝljar, Bojana Duriĉiĉ, 
Davor Klobuĉar, Lidija Mataŝiĉ, Anto Mlinar. 

Vjekoslav Morankiĉ 


Noto de la redaktoro: 

Kaj ni ne forgesu ke ni ne povus havi niajn ejojn en Vodnikova 
9, se per siaj fakaj scioj ne gvidus la laboron pri la kreditoj de 
KEL la subskribinto de ĉi tiu artikolo Vjekoslav Morankiĉ. 
Tute specialan dankon al Boris Di Costanzo, kiel prezidanto 
de Esperanto Societo Rijeka, la kunŝuldanto por la kredito. 


Vodnikova 9 

nia estonta ejo 


726. 

727. 

728. 

729. 

730. 

731. 

732. 

733. 

734. 

736. 

737. 

738. 

739. 

740. 

741. 

742. 

743. 

744. 

745. 

746. 

747. 

748. 

749. 

750. 


Slobodan Kukiĉ 1,32 

Ivo Osibov 14,28 

Davor Klobuĉar 10,00 

Dinka Ŝimuniĉ 2,64 

Marija Horvatiĉ-Kapelac 14,28 

IvanRaŝiĉ 31,70 

Josip Brkanac 19,80 

Vanja Radovanoviĉ 26,42 

Goran Lakotiĉ 2,64 

Zeljko Gubijan 14,28 

Marta Zivkoviĉ 6,60 

Emilij[a Obradoviĉ 10,56 

Olga Stajdohar-Paden 5,28 

Anonima 14,28 

Boris Di Costanzo 14,28 

Josip Brkanac 14,28 

Kreŝimir Jeriĉ 14.28 

Olga Srkoĉ 14,28 

ZeljkaTreer 5,28 

Tomislav Treer 5,28 

Blanka Pavloviĉ-Devĉiĉ 66,05 

Anonima 14,28 

Ankica Jankoviĉ 14,28 

Anto Matanoviĉ (Memore al Mira 
Matanoviĉ-Manner kaj Mirko 
Mamuziĉ-Manner) 5.284,01 


eŭroj 

eŭroj 

eŭroj 

eŭroj 

eŭroj 

eŭroj 

eŭroj 

eŭroj 

eŭroj 

eŭroj 

eŭroj 

eŭroj 

eŭroj 

eŭroj 

eŭroj 

eŭroj 

eŭroj 

eŭroj 

eŭroj 

eŭroj 

eŭroj 

eŭroj 

eŭroj 


eŭroj 


Inter oktobro 2014 kaj aprilo 2015 KEL kolektis inter siaj 
membroj 5.620,38 eŭrojn por la ejo en Vodnikova. Ekde la 
jaro 2003 KEL kolektis inter siaj membroj 45.621,79 eŭrojn. 

Aliaj kaj lastaj kreditoj: 

Kredito al Esperanto-Societo „Trixini“ 13.747,96 eŭrojn. 

Kredito al Esperanto-Societo Rijeka: 2.934,83 eŭrojn. 

Dankon al la membroj kiuj helpis al ni havi la propran 
Esperantejon en Zagrebo! 

Nia bankonumero en Raiffeisenbank: Hrvatski savez za 
esperanto IBAN HR6124840081100881157. 

Memorigo: 

Kiam ni aĉetis nian ejon en Vodnikova en 2003, ni pagis 
por la ejo 108.000 eŭrojn. Ni devis pagi aldone la imposton de 
5.000 eŭrojn. Sume ni pagis 113.000 eŭrojn. 

Kiam ni translokiĝos al Vodnikova? La posedanto de la ejo 
en Knez Mislav estas la kroata ŝtato, kiu en 2015 ne difinis per 
kontrakto la limdatojn de la uzo de la ejo. Ni farbigis unu el tri 
niaj ĉambroj en Vodnikova 9 en 2015 kaj preparas la renovigon 
de elektraj instalaĵoj en kuirejo dum printempo 2015. 

Libro de Zdravko Seleŝ: Galovic kaj lastaj aferoj 


Zdravko Seleŝ, nia konata esperantisto kaj 
literaturisto, ĝojigis nin per sia nova libro^ Galovic i 
zadne stvari (Galovic kaj lastaj aferoj). Ĉar la libro 
konsistas el elektitaj eseoj kiujn la aŭtoro skribis dum 
sia pli ol 30-jara literatura kaj kultura agado, estas 
kompreneble ke inter ili troviĝas ankaŭ iuj pri literaturo 
kaj verkistoj. Nome, tri eseojn originale verkitajn 
en Esperanto Seleŝ tradukis por neesperanta publiko. 
Temas pri la eseoj Sepultejo por Danilo Kiŝ el 1990, 
Onklo Maroje: Komedio pri mishomoj kaj veraj 
homoj el 2010 kaj pri la premiita eseo Nova realismo 
de Mikaelo Bronŝtejn aŭ eta traktato pri legantoj el 
2011. Esperanto estas ankaŭ menciita en la eseo pri la 
libro Svjetlo i sjena/Lumo kaj ombro de Ivan Golub 
kaj en la eseo pri la kroata verkisto kaj esperantisto Duro 
Raŝan. Tiel Zdravko Seleŝ denove montras ke Esperanto 
estas tre grava parto de lia kreado kaj vivo. Sed, oni ne 
devas forgesi pri la aliaj interesoj. En la libro Galovic kaj 
lastaj aferoj troviĝas plejparte eseoj pri Podravina kaj, 
pli vaste, pri la hejmloko kaj fenomeno de hejmeco. Tial 
estas nepre menciinde, ke la libro estis eldonita en 2014, 
la jaro de la 100-a mortdatreveno de la granda kroata 
poeto Fran Galovic el Podravina. 

La aŭtoro prezentis la libron Galovic kaj lastaj 
aferoj la 15-an de decembro 2014 dum Zamenhoftaga 
festo en Zagrebo kaj sekvis aliaj prezentadoj. La 9-an 
de januaro 2015 la libro estis prezentita en Durdevac, 
hejmurbo de Zdravko Seleŝ kaj la 15-an de aprilo 2015 
en la Tribuno de Asocio de kroataj verkistoj (Druŝtvo 
hrvatskih knjizevnika) en Zagrebo. En la Tribuno estis 
ankaŭ prezentita trilingva libro Snovi i sjene/Senje i 


tenje/Sonĝoj kaj ombroj eldonita en 2012, el kiu la 
aŭtoro deklamis siajn poemojn. Tiamaniere, dank’ al 
la prezentado de du libroj de elektitaj poemoj, eseoj, 
recenzoj kaj tradukoj, oni povis senti la veran etoson de 
tuta literatura kreado. 

Kun Galovic kaj lastaj aferoj kaj Sonĝoj kaj 

ombroj en manoj kaj pensoj ni atendas novan libron de 

Zdravko Seleŝ. 

Mihaela Cik 

Tempo honoras la poeton Fran Galoviĉ okaze de la centa 
datreveno de lia morto per la ĉi-numera publikigo de lia 
poemo Kaŝtanarbo en traduko de Josip Velebit. 

Fragmento el la eseo Galoviĉ kaj lastaj aferoj estis ankaŭ 
publikigita en la revuo Kaj, numeroj 5-6 de la jaro 2014. 


Lada Zigo, Enerika Bijaĉ, Zdravko Seles kaj Mihalea Cik. 

Fotis Ivanka Seles 



Pagita anonco 



SPEZOKONTO 2014 PRIHODI, RASHODI 2014 


in ^ 

ENSPEZOJ - PRIHODI 

1 2013 | 

2014 



HRK 

EUR 

HRK 

EUR 

Servoj - Od usluga 

6.769 

886 

13.086 

1.708 

Kotizoj - Ĉlanarina 

1.718 

225 

1.150 

150 

Lupagoj - Od imovine 

38.329 

5.019 

46.920 

6.124 

Donacioj - Donacije 

3.500 

458 

25.500 

3.328 

Diversajxoj - Ostalo 

12.589 

1.648 

8.255 

1.078 

ENTUTE - UKUPNO 

62.905 

8.236 

94.911 

12.388 



ESPERANTO DRUŜTVO 
RIJEKA 

ESPERANTO-SOCIETO 

RIJEKA 

Blaza Poliĉa 2 
HR-51000 Rijeka 

ELSPEZOJ - RASHODI 

1 2013 ] 

[ 2014 



HRK 

EUR 

HRK 

EUR 

Vjaĝoj - putni troŝkovi 

8.209 

1.075 

8.647 

1.129 

Materijaloj - Matrijal 

10.894 

1.426 

15.621 

2.039 

Servoj - Usluge 

26.719 

3.498 

43.005 

5.613 

Diversa materialo - Ostali mat. 

3.396 

445 

4.662 

608 

Financaj kostoj-Financ. troŝk. 

1.114 

146 

3.721 

486 

Donacioj - Donacije 

100 

13 

300 

39 

Amortizo - Otpis 

6.920 

906 

1.610 

210 

ENTUTE - UKUPNO 

57.352 

7.509 

77.566 

10.124 

GAJNO - VIŜAK PRIHODA 

5.553 

727 

17.345 

2.264 

BILANCO 31-12-2014 BILANCA 31-12-2014 


tel: 051-334-670 

esperanto.rijeka@ri.t-com.hr 

AKTIVO - IMOVINA 

2013. | 

| 2014. 



HRK 

EUR 

HRK 

EUR 

Tereno - Zemljiŝte 

22.908 

2.999 

22.908 

2.990 

Esperanto Domo 

919.699 

120.417 

903.621 

117.944 

Meblajxo - Namjeŝtaj 

880 

115 

710 

93 

Amortizo - Otpis 

-19.864 

-2.601 

-16.266 

-2.123 

Bankkontoj - Novac u banci 

5.553 

727 

17.345 

2.264 

Aliajxoj - Ostalo 

6.920 

906 

2.702 

352 

Debitajxoj - Potrazivanja 

50.432 

6.603 

74.864 

9.772 

SUME - UKUPNO 

986.528 

129.166 

1.005.884 

131.292 

PASIVO - DUGOVINA 

2013. | 

| 2014. 


HRK 

EUR 

HRK 

EUR 

Kapitalo - Vlastita sredstva 

929.175 

121.657 

928.318 

121.168 

Keditaj saldoj - Obveze 

57.353 

7.509 

77.566 

10.124 

SUME - UKUPNO 

986.528 

129.166 

1.005.884 

131.292 

Esperanto en mia vivo 


Nekrologoj 


... Mia plej bona tiama amikino estis el Hungario, 
kun ŝi mi longe en noktoj parolis pri ĉio, kvankam eĉ 
unu hungaran vorton mi ne konas. Mi partoprenis plurajn 
kongresojn... Kun nostalgio mi rememoras tiun tempon 
kaj ankoraŭ nun mi kredas je la ideo de la internacia 
lingvo. 

Marija Franz 

(en 2008 por Osijeka Sonorilo) 

Sia plena raporto estas en http://www.esperanto.hr/ 
osijeka_sonorilo_2.pdf paĝo 18. 


Kumeŭaŭa en la franca 


La plej ofte tradukata libro 
de Tibor Sekelj, Kumeŭaŭa, 
la filo de la ĝangalo en 2015 
ricevis sian francan tradukon de 
Anne Jausion. La franca titolo 
de la libro estas Kumewawa, 
Le fils de la jungle. La verkon 
ilustris Violaine Macquet kaj 
eldonis Dokumenta Esperanto- 
Centro en Durdevac. 

Tibor Sekelj certe tre ĝojus 
vidi la franclingvan eldonon 
103 jaroj post lia naskiĝo. Dum 
lia vivo aperis ĉefe tradukoj al 
grandaj aziaj lingvoj. Dank> al la brila traduko japanen 
en Japanio la libro ricevis atenton de instanacoj kiuj 
difinas devigan legaĵon de gelernantoj. Tial imponis ĝia 
eldonkvanto en la japana en 300.000 ekz. 

A.J. 


MARIJA FRANZ (nask. Stipandiĉ) 

(1957-2014) 

Marija Franz (nask. 

Stipandiĉ) naskiĝis la 23-an de 
oktobro 1957 en Bihaĉ (Bosnio 
kaj Hercegovino) mortis en 
Osijek la 21an de decembro 
2014. Finis gimnnazion en 
Virovitica kaj Ekonomian 
fakultaton en Osijek. Dum 
jardekoj ŝi laboris en Ŝtata 
oficejo pri reviziado, en ties 
regiona oficejo en Osijek kiel 
supera ŝtata revizoro. Esperanton 
eklemis aŭtodidakte en 1970 
kiel gimnazianino (per magazino 
por junulinoj Tina kiu enhavis 
esperantan kurson). Membro de 
la osijeka Esperanto-Societo Liberiga Stelo ekde 1981. 
Komence laboris en Virovitica kaj revenis al Osijek 
en 1985. Ofte organizis renkontiĝojn inter osijekaj kaj 
hungaraj esperantistoj, speciale kun tiuj el la najbara 
regiono de Hungario, kiuj fariĝis tiom bonaj amikoj de 
la osijekanoj, kvazaŭ ili estus familianoj. Gvidis plurajn 
Esperanto-kursojn kiuj poste rezultis per kelkaj tre aktivaj 
osijekaj esperantistoj: Ivan Flanjak, Antun Ŝimuniĉ, 
Viŝnja Brankoviĉ. En unu tia kurso ŝi ekkonis sian postan 
edzon. Post 1991 ne plu ofte aktivis en la movado (krom 
en la medicinista konferenco IMEK en Osijek 2001 kaj 
per partopreno en Montkabana renkontiĝo), sed Esperanto 
restis ŝia idealo kaj vivo-koncepto. 

Davor Klobuĉar 


ALEKSANDAR KOCIAN (Saŝa) 

(1930-2015) 




r l 

Hlapiĉ - represita en la persa 


De nia kunlaborantino 
Akhtar Etemadi el 
Teherano ni ricevis 
informon, ke en la 28a 
Teherana Librofoiro 
okazinta de la 6a ĝis la 
16a de majo 2015 estas 
ekspoziciitala novaeldono 
de Mirindaj aventuroj de 
metilernanto Hlapiĉ de 
Ivana Brliĉ-Mazuraniĉ. 
Launuaeldono de Hlapiĉ 
estis presita en Teherano 
en la traduko de Akhtar Etemadi en 10 000 ekzempleroj 
en la jaro 2005 ĉe la prestiĝa persa eldonejo Kanoon 
Pervareshi Fekri Kodakan. La libron ilustris Mohamed 
Reza Lavasani. La persa Hlapiĉ elĉerpiĝis kaj ne plu 
estis aĉetebla. Akhtar Etemadi entreprenis la paŝojn 
por stimuli novan eldonon. La rezulto venis en 2015, dek 
jarojn post la unua apero de Hlapiĉ. La eldonkvanto de la 
dua eldono de Hlapiĉ en la persa estas 5 000 ekz. 

Kroata Esperanto-Ligo sendis la informon pri la nova 
eldono de Hlapiĉ en la persa al la novelektita ministro 
pri kulturo Berislav Ŝipuŝ. La ministerio ekde aprilo 
2015 decidis ne plu financi la regulan kulturan agadon de 
Kroata Esperanto-Ligo. 

S. Ŝtimec 




Aleksandar Kocian (konat 
de oktobro 1930 en Osijekkaj 
finis tie realgimnnazion. Ekde 
1953 ĝis la emeritiĝo en 1991 
estis oficisto en la osijeka 
urb-ordiga firmao Unikom. 

Ekde 1993 longtempa 
sekretario en la emeritula 
organizo por la centro de 
Osijek. Parolis esperante 
kaj germane. Esperantistiĝis 
en 1950 en Zagreb en la 
kurso gvidita de Lucija 
Borĉiĉ. Ekde 1971 preskaŭ 
seninterrompe sekretario de 
Esperanto Societo Liberiga Stelo en Osijek. Delegito de 
UEA ekde 1971 ĝis la morto. Partoprenis 14 UK-ojn. Lia 
ŝatata vivoverko estis tradukado el Esperanto al la kroata 
lingvo de la hungara romano „Sklavoj de Dio“ de G. 
Gardonyi, kion li, kvankam nesufiĉe lerta pri la literatura 
kroata lingvo, sukcesis fini. Kaj tiu traduko „Bozji robovi“ 
publikiĝis per liaj financaj rimedoj 4 jarojn antaŭ lia 
vivofino . Lia nomo estas ankaŭ sur titolpaĝoj de pluraj 
esperantaj vortaroj verkitaj en Osijek. Iom malprave, ĉar 
li ne elstaris per laboro lingva, sed organiza. Kaj multege li 
elstaris per la laboro organiza en la klubo. En ĉiu momento 
li estis preta fari sen plendo ĉian ajn laboron por Esperanto. 
Kaj sennombre multe da utilaj servoj li faris, pro kio ni 
devas esti al li dankaj. 


Davor Klobuĉar 

[Pluraj fotoj ĉe http://www.esperanto.hr/aleksandar_kocian 
omagxe.htm] 

Tradukis Josip Velebit (1911-2000) 


J (• * 


Fran Galovic (1887-1914) 

Kaŝtanarbo / Kostanj 

Amik’ malnova, kial tia bru’? 

Malfrua nokt’! Ĉu bone resti sen dormĝu’? 
„Delonge vin rigarde mi meditas 
Kiel pezas viv’, se saĝas kap’ kaj spritas!“ 
Ke temas pri riproĉ’ al mi ne mankas sci’, 
Povas vi riproĉi, estas sole mi. 

„Ne riproĉas sed rigardas mi konstante 
Malĝojon, pensojn viajn komprenante.“ 
Ne, mi ne malĝojas, vivas sen malĝoj’ 

Mi eĉ trinkas iom kaj min kaptas ĝoj ’! 

„Sed kio morgaŭ, kio poste venos, 

Se vin plorem’ pro tiu tero premos?“ 
Zorgon plu al mi ne faras la estont’ 

Plori mi ne scias - jen tuta respond’! 

, A Sed diru, dum ni solaj nun parolas, 

Ĉu tiu ter’ vin tute ne allogas? 

La reven’ ne eblas, eĉ se estus vol’, 

Alia vivo kaptis min kaj portis for’ 

„Ĉi vivo havis pli da bel’ kaj dolĉo, 

Kaj restus vi, se konus ĝian sorĉon!“ 

En ĉi landparto mi scias sole pri dolor’ 

En tombo jam duono kuŝas de ĉi kor’. 

Se vi 1’ oldulojn konus kiaj ili estis, 

Kiel ĉe 1’ ag’ kaj glas’ korĝojon festis!“ 
Tamen mortis, en tombej’ ilia lit’ 

Nun de aliaj vivo pasos en ĝojo kaj rid’. 
„Se vi ĉi stelojn konus kaj ĉielon 
Kaj tiun vin vokantan hejman teron!“ 

Tro mi ĉion hejme konas kaj pro kon’ 

Mi ne trovas kie voj’ al mia dom’. 

„Ho, venu, ĉio ne forpasis, se vi volos, 
Juneco-floroj ruĝe reekfloros!“ 

Bonan nokton, kara! Regas dormohor’ 

Nur lumbrilo kviete paŝas apud voj’! 

